Päätäi- ja satiaistartuntojen hoito-ohje

|  |  |
| --- | --- |
| Kuvaus: | Ohjeessa potilasohje täi- ja satiaistartuntojen häätöhoidossa. |

 Täit ja satiaiset ovat muutaman millimetrin pituisia loisia, jotka käyttävät ravinnokseen ihmisen verta. Täit ja satiaiset tarttuvat henkilöstä toiseen suoran kosketuksen tai vaatteiden välityksellä. Oireina näissä loistartunnoissa on kutina ja ihon punoittavat läiskät tai sinertävät täplät ja paukamat purentakohdissa sekä raapimisesta johtuvat ihon rikkoumat. Päätäi ja satiaiset kiinnittävät munansa eli saivareet karvoihin, yleensä tyvialueelle. Päätäitartunnoissa saivareita on hiuksissa. Satiaistartunnoissa saivareita on häpykarvoituksessa, joskus rinta-, kainalo-, parta- ja kulmakarvoissa tai silmäripsissä.

 **HOITO**

Päätäit ja satiaiset voidaan häätää Nix- tai Prioderm-shampoilla. Shampoota laitetaan tukkaan tai muulle hoidettavalle alueelle, vaahdotetaan ja annetaan vaikuttaa. **Nix**-shampoon vaikutusaika on 10-15 min, jonka jälkeen shampoo huuhdotaan pois. Käsittely uusitaan tarvittaessa 1-2 viikon kuluttua hoitotuloksen varmistamiseksi. **Prioderm**-shampoon annetaan vaikuttaa 5 min, jonka jälkeen shampoo huuhdellaan pois. Käsittely uusitaan välittömästi ja vielä viikon kuluttua. Tukka tai karvat kammataan tiheällä täikammalla saivareiden poistamiseksi. Hoidettaessa lapsen päätäitartuntaa kannattaa hoitaa myös muut sisarukset. Satiaistartuntaa hoidettaessa hoidetaan myös partneri. Lisäksi lakanat, tyynynpäälliset ja pyyheliinat on hoidon jälkeen pestävä vähintään puolituntia 60˚C lämpötilassa. Jos tekstiilit eivät kestä vesipesua, niitä voi loisten tuhoamiseksi pitää yön yli esim. pakastimessa tai 2 tuntia saunan lauteilla, jolloin lämmön on oltava vähintään 80oC.